У Вікіпедыі ёсць артыкулы пра іншых асоб з прозвішчам Філіповіч.
**Арцём Мікітавіч Філіповіч** (6 красавіка 1901 — 28 снежня 1961) — савецкі вучоны-інфекцыяніст, доктар медыцынскіх навук (1951), прафесар (1951), член-карэспандэнт Акадэміі медыцынскіх навук СССР (1960).

Біяграфія
---------

Нарадзіўся ў вёсцы Еўлічы (зараз у Слуцкім раёне Мінскай вобласці Беларусі). У 1917 годзе скончыў Петраградскую ваенна-фельчарскую школу і да 1922 года працаваў фельчарам. У 1926 годзе скончыў Дзяржаўны інстытут медыцынскіх ведаў у Ленінградзе (сучасная Санкт-Пецярбургская дзяржаўная медыцынская акадэмія імя І. І. Мечнікава) і да 1928 года працаваў ўрачом у Барысаве, Мінску і Валагодскай вобласці. У 1928—1930 гг. — ваенны ўрач. З 1930 года ў Беларускім (Мінскім) медыцынскім інстытуце — ардынатар, асістэнт клінікі інфекцыйных хвароб. У 1933 годзе быў арыштаваны і ў 1934 годзе асуджаны на 3 гады як член контррэвалюцыйнай арганізацыі, за шкодніцкую працу ў галіне аховы здароўя. У 1937—1939 гг. займаў пасаду загадчыка аддзяленнем адной з бальніц Мінска. У 1939 годзе абараніў кандыдацкую дысертацыю на тэму «Желчный обмен при некоторых инфекционных заболеваниях». У 1939—19951 гг. у Іжэўску на пасадзе загадчыка кафедрай інфекцыйных хвароб Іжэўскага медыцынскага інстытута. З 1951 года А. М. Філіповіч зноў у Мінску, дзе да 1961 года займаў пасаду загадчыка кафедрай інфекцыйных хвароб Мінскага медыцынскага інстытута. Доктарскую дысертацыю на тэму «Банговская инфекция (бруцеллёз) человека» абараніў у 1951 годзе.

Памёр А. М. Філіповіч 28 снежня 1961 года ў Мінску. Пахаваны на Кальварыйскіх могілках.

Навуковая і грамадская дзейнасць
--------------------------------

У кола навуковых інтарэсаў А. М. Філіповіча ўваходзілі праблемы клінікі, дыягностыкі і лячэння вірусных інфекцый. Займаўся пытаннямі вывучэння крыніц лептаспірозаў на тэрыторыі БССР, сезоннага менінгіту, бруцэлёзу, брушнога тыфу, грыпу і іншых хвароб. Разам з Б. Я. Эльбертам зрабіў апісанне безжаўтушных лептаспірозаў, выкліканых лептаспірай грыпаціфоза і лептаспірай Батавія.

Аўтар больш за 60 навуковых прац. Кіраваў падрыхтоўкай 2 доктарскіх і 7 кандыдацкіх дысертацый. Прымаў удзел у падрыхтоўцы і правядзенні рэспубліканскіх навуковых з’ездаў і канферэнцый. З 1951 года ўваходзіў у склад праўлення Рэспубліканскага навуковага таварыства мікрабіёлагаў, эпідэміёлагаў і інфекцыяністаў.

Узнагароды
----------

* Ордэн Працоўнага Чырвонага Сцяга,
* ордэн «Знак Пашаны»,
* медалі.

Зноскі
------

1. ↑  Энцыклапедыя прыроды Беларусі. У 5-і т. Т. 5. Стаўраструм — Яшчур / Рэдкал. І. П. Шамякін (гал. рэд.) і інш. — Мн.: БелСЭ імя Петруся Броўкі, 1986. — 583 с. іл. — 10 000 экз.
2. ↑  Філіповіч Арцём Мікітавіч (1901) // Адкрыты спіс
3. 1 2 3 4 5 6  Филиппович Артемий Никитич (24.03(06.04). 1901-28.12.1961) Архівавана 24 верасня 2021. (руск.) // Сайт БДМУ

Літаратура
----------

* Філіповіч Арцём Мікітавіч // Энцыклапедыя прыроды Беларусі. У 5-і т. Т. 5. Стаўраструм — Яшчур / Рэдкал. І. П. Шамякін (гал. рэд.) і інш. — Мн.: БелСЭ імя Петруся Броўкі, 1986. — С. 206. — 583 с. іл. — 10 000 экз.
* Республика Беларусь : энциклопедия. [В 7 т.]. Т. 7. — Минск, 2008.
* Белорусская ССР : краткая энциклопедия. В 5 т. Т. 5. — Минск, 1982. (Форма имени: Артем.)

Спасылкі
--------

* Филиппович, Артемий Никитич (доктор медицинских наук; 1901—1961) (руск.) // Нацыянальная бібліятэка Беларусі
* Филиппович Артемий Никитич (24.03(06.04). 1901-28.12.1961) Архівавана 24 верасня 2021. (руск.) // Сайт БДМУ
* Учёные, уроженцы Случчины // Наследие слуцкого края (руск.)
* Філіповіч Арцём Мікітавіч (1901) // Адкрыты спіс
* Філіповіч Арцём Мікітавіч на сайце анлайн-энцыклапедыі «Беларусь у асобах і падзеях»

|  |  |
| --- | --- |
| ⚙️   Нарматыўны кантроль | ЗЭКББ: NLB-ar107496 · БАП: 141965 |